Teie: 19.12.2024 nr 7-5/242020/2407497	
Õiguskantsleri Kantselei	
info@oiguskantsler.ee	
 	Meie: 01.04.2025 nr 2.-5/24/6023 - 2	

	

	
Vastus pöördumisele		

Austatud õiguskantsler	

Olete tähelepanu juhtinud kahele olulisele kitsaskohale Tallinna haridussüsteemis. Suur tänu konkreetsete ja sisuliste juhtnööride eest!
Paraku on tõesti gümnaasiumiõpilaste liikumisele seatud piiranguid ka teistes koolides, samas on ka õpilased saanud teadlikumaks oma õigustest. Nii on oluline, et ka koolide juhtkonnad teemale senisest enam tähelepanu pööraksid. Antud teemat käsitleti 14. jaanuaril 2025 toimunud koolijuhtide ja -meeskondade nõupidamisel, kus viibis kohal ligi 150 koolide ja Tallinna Haridusameti esindajat (https://www.tallinn.ee/et/haridusasutused/konverentside-ja-infopaevade-ettekanded). Seejuures tutvustati ka HTMi toetusmeedet liikumisõpetuse vahendite hankimiseks ning soovitati vahendite hankimisel võimalusel jälgida põhimõtet, et osaliselt võiksid need olla kasutatavad ka väljaspool liikumisõpetuse tunde just vahetundides ja iseseisvalt. Samuti jagati soovitust kasutada TÜ Liikumislabori poolt kokku pandud tabelit, mis soovitab kooliastmete kaupa ja põhiliikumisoskuste järgi, millised elemendid võiksid ühes kooliõues sisalduda.
Lisaks vaatavad munitsipaalkoolide kuraatorid haridusameti hariduskorralduse osakonnast iga kooli kodukorrad üle, soovitades vajalikke muudatusi ning ka kodukorra uuendamisel vajalikke kaasamistegevusi. Kahjuks oleme kaasamise osas saanud samuti indikatsiooni, et erinevate osapoolte (sh hoolekogu) sisendi andmine ja arvamuse avaldamine ei ole piisavalt hästi korraldatud.
Liikumisvõimaluste ja nende kasutamise osas on kahjuks ka Haridus- ja Noorteameti rahuloluküsitlused näidanud, et antud faktori osas on kriitilised nii õpilased kui ka õpetajad ning lapsevanemad. 35 Tallinna kooli on liitunud Liikuma Kutsuva Kooli võrgustikuga. Tallinna võrgustike koolidele toimuvad koostöös Tartu Ülikooli liikumislaboriga ideeseminarid ja mitmesugused koolitused (aktiivne ainetund, aktiivne vahetund jm) ning lisaks külastab sel õppeaastal tervisedenduse vanemspetsialist koole ja nõustab koolijuhte/kooli tervisenõukogu juhte õpilaste liikumisaktiivsuse süsteemsema toetamise teemadel (sh Liikuma Kutsuv Kool põhimõtete ja õuevahetundide rakendamise osas). Samuti on võrgustiku koolidele eraldatud lisaeelarve erinevate liikumisvahendite taotlemiseks (2024.a. 16 kooli kogusummas 50 000 eur). Uuendatud kooliruumid pakuvad senisest paremaid liikumisvõimalusi nii ruumides sees kui ka õues, kuid siiski ei saa tulemusega rahul olla. Hea on tõdeda, et õpilaste madala hinnangu taga on sageli ka suurenenud teadlikkus. Siiski on koolipäeva korraldamisel arenguruumi küllaga. 
Kuna koolide kodukorrad sh Tallinna Tehnikagümnaasium ja Tallinna 53. Keskkool vajavad veel põhjalikumat muutmist, kaasates ka õpilasi, palume vastamise tähtaja pikendust kuni maikuu lõpuni. 

	
Lugupidamisega	

	
	
(allkirjastatud digitaalselt)	
Kaarel Rundu	
ameti juhataja

	

Koopia:  lvpost@tallinnlv.ee

Krista Keedus
6404542 krista.keedus@tallinnlv.ee